Другі год запар у аграгарадку Кемелішкі, што на Астравеччыне, ладзіцца брэндавае свята “Лавіся, рыбка!” Зранку да абеду васямнаццаць удзельнікаў спаборнічалі за званне “Найлепшы рыбак раёна”. З Астравецкага цэнтра культуры і народнай творчасці паведамілі, што разам з конкурсам праводзіўся і гастранамічны фэст рыбных страў на любы густ. Натуральна, рэй вяла юшка. Тыя ж, хто да рыбалкі дыхае роўна, дэманстравалі свае здольнасці на спартыўных пляцоўках. Потым быў конкурс на найлепшую русалку. Дарэчы, адметныя імпрэзы нядаўна прайшлі і ў іншых вёсках раёна — Альхоўка (сямейнае свята), Падольцы (“Уладар сяла”), Рытань (выстава рэтра-тэхнікі).